
[bookmark: _Hlk124244050]KLASA: 
URBROJ: 
Karlovac, [datum]

Na temelju članka 15. stavka 2. Zakona o javnoj nabavi (NN broj 120/16, 114/22, 48/26) i članka 11. alineje 5. Statuta Javne ustanove Regionalne razvojne agencije Karlovačke županije, KLASA: 007-04/23-01/01, URBROJ: 2133-87-6-23-29 od 31. svibnja 2023., Upravno vijeće Javne ustanove Regionalne razvojne agencije Karlovačke županije na [broj] sjednici održanoj dana [datum] donosi


PRAVILNIK
O PROVEDBI POSTUPAKA JEDNOSTAVNE NABAVE


OPĆE ODREDBE
Članak 1.

1) Ovim Pravilnikom o provedbi postupaka jednostavne nabave (dalje u tekstu: Pravilnik) uređuje se provedba postupaka jednostavne nabave koji prethode stvaranju ugovornog odnosa za nabavu roba, usluga te provedbu projektnih natječaja procijenjene vrijednosti manje od 50.000,00 eura bez PDV-a, odnosno manje od 100.000,00 eura bez PDV-a za nabavu radova, a za koje sukladno odredbama Zakona o javnoj nabavi (dalje u tekstu: ZJN) ne postoji obveza provedbe postupaka javne nabave.

2) Izrazi koji se koriste u ovom Pravilniku, a koji imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način i muški i ženski rod. 

Članak 2.

1) U provedbi postupaka jednostavne nabave roba, usluga i radova te provedbi projektnih natječaja, osim ovog Pravilnika, obvezno se primjenjuju i drugi važeći zakonski i podzakonski akti, kao i interni akti Javne ustanove Regionalne razvojne agencije Karlovačke županije (dalje u tekstu: Naručitelj) koji uređuju područja djelatnosti povezane s pojedinim predmetom nabave.

2) U provedbi postupaka jednostavne nabave sukladno ovom Pravilniku koristi se mogućnost primjene elektroničkih sredstava komunikacije. Elektroničkim sredstvima komunikacije u smislu ovog Pravilnika, smatraju se Elektronički oglasnik javne nabave Republike Hrvatske (dalje u tekstu: EOJN), modul jednostavna nabava te elektronička pošta Naručitelja.


NAČELA I SPRJEČAVANJE SUKOBA INTERESA

Članak 3.

1) U primjeni ovog Pravilnika, Naručitelj je obvezan poštovati načelo kretanja robe, načelo poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.

2) Jednostavna nabava ne smije biti osmišljena s namjerom izbjegavanja primjene ZJN-a, izbjegavanja primjene Pravilnika ili s namjerom da se određenim gospodarskim subjektima neopravdano da prednost ili ih se stavi u nepovoljan položaj.

3) Naručitelj je obvezan primjenjivati odredbe ovog Pravilnika na način koji omogućava učinkovitu nabavu te ekonomično i svrhovito trošenje javnih sredstava.

Članak 4.

1) Naručitelj je obvezan poduzeti prikladne mjere kojima se učinkovito sprječavaju, prepoznaju i uklanjaju sukobi interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.

2) Sukob interesa između Naručitelja i gospodarskih subjekata obuhvaća situacije kada predstavnici Naručitelja, koji su uključeni u provedbu postupka jednostavne nabave ili mogu utjecati na ishod tog postupka, imaju izravan ili neizravan financijski, gospodarski ili drugi osobni interes koji bi se mogao smatrati štetnim za njihovu nepristranost i neovisnost u okviru postupka, a osobito:
a) ako predstavnik Naručitelja istodobno obavlja upravljačke poslove u gospodarskom subjektu, ili
b) ako je predstavnik Naručitelja vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu toga gospodarskog subjekta s više od 0,5%.

3) Predstavnikom Naručitelja smatra se:
a. ravnatelj,
b. član upravnog, upravljačkog i nadzornog tijela Naručitelja,
c. član stručnog povjerenstva za jednostavnu nabavu,
d. druga osoba koja je uključena u provedbu ili koja može utjecati na odlučivanje u postupku jednostavne nabave
e. osobe iz točaka 1., 2. i 3. ovoga stavka kod pružatelja usluga nabave koji djeluju u ime Naručitelja (dalje u tekstu pojedinačno označeni kao Predstavnik, a skupno kao Predstavnici).

4) Gospodarskim subjektom smatra se ponuditelj, natjecatelj, član zajednice ponuditelja, podugovaratelj i drugi subjekt na kojeg se ponuditelj ili natjecatelj oslanja.

5) Predstavnici su dužni dati pisanu izjavu o postojanju ili nepostojanju sukoba interesa prije uključivanja u provedbu postupaka jednostavne nabave te bez odgađanja ažurirati izjavu ako nastupe okolnosti koje mogu dovesti do sukoba interesa.
6) Ravnatelj, pomoćnik ravnatelja, predsjednik i članovi Upravnog vijeća dužni su, u svrhu sprečavanja sukoba interesa, dati pisanu izjavu o postojanju ili nepostojanju sukoba interesa najkasnije do početka kalendarske godine, odnosno po stupanju na dužnost ili početku rada na poslovima koji uključuju sudjelovanje u postupcima nabave. Izjavu su dužni ažurirati bez odgađanja ako nastupe promjene okolnosti koje mogu utjecati na postojanje sukoba interesa.
7) Za postupke jednostavne nabave čija je procijenjena vrijednost jednaka ili veća od 10.000,00 eura, članovi stručnog povjerenstva za jednostavnu nabavu, ako je imenovano, te druge osobe koje sudjeluju u pripremi, izradi dokumentacije o nabavi, pregledu i ocjeni ponuda ili na drugi način mogu utjecati na ishod postupka, dužni su prije početka rada u pojedinom postupku dati pisanu izjavu o postojanju ili nepostojanju sukoba interesa. Izjavu su dužni ažurirati bez odgađanja ako tijekom postupka nastupe okolnosti koje mogu utjecati na postojanje sukoba interesa.
8) Predstavnici su obvezni odmah po saznanju postojanja sukoba interesa izuzeti se iz provedbe postupka jednostavne nabave te o tome obavijestiti ravnatelja Naručitelja.

9) U situaciji iz stavka 6. ovoga članka, ravnatelj Naručitelja osigurava da Predstavnik prestane sa svim aktivnostima u postupku jednostavne nabave, određuje drugu osobu predstavnikom Naručitelja te osigurava da prethodno sudjelovanje izuzetog Predstavnika ne ugrožava daljnji tijek istog postupka.

10) U slučaju sukoba interesa Predstavnika iz stavka 3. točke 1. ovoga članka, kao i u slučaju sukoba interesa predstavnika Naručitelja iz stavka 3. točaka 2. do 5. ovoga članka čije izuzimanje iz provedbe postupka jednostavne nabave nije moguće ili se izuzimanjem ne može odgovarajuće otkloniti sukob interesa, Naručitelj će odbiti ponudu gospodarskog subjekta s kojim je u sukobu interesa, a ako nakon odbijanja takve ponude ne preostane niti jedna valjana ponuda, poništit će se postupak jednostavne nabave.

[bookmark: _Hlk528735256]POSTUPCI JEDNOSTAVNE NABAVE PREMA VRIJEDNOSNIM PRAGOVIMA 

Članak 5.

1) Postupci jednostavne nabave u smislu ovog Pravilnika, dijele se na: 
a. postupke jednostavne nabave čija je procijenjena vrijednost manja od 10.000,00 eura bez PDV-a, 
b. postupke jednostavne nabave čija je procijenjena vrijednost veća od 10.000,00 eura bez PDV-a te manja od 25.000,00 eura bez PDV-a za robu i usluge i projektne natječaje, odnosno manju od 45.000,00 eura bez PDV-a za nabavu radova, 
c. postupke jednostavne nabave čija je procijenjena vrijednost veća od 25.000,00 eura bez PDV-a, a manja od 50.000,00 eura bez PDV-a za nabavu robe, usluge i projektne natječaje, odnosno veća od 45.000,00 eura bez PDV-a, a manja od 100.000,00 eura bez PDV-a za nabavu radova. 

POKRETANJE I PRIPREMA POSTUPKA 

Članak 6.

1) Predmet jednostavne nabave određuje se na način da predstavlja tehničku, tehnološku, oblikovnu, funkcionalnu ili drugu objektivno odredivu cjelinu, pri čemu se ne smije dijeliti vrijednost radova ili određene količine roba i/ili usluga s namjerom izbjegavanja primjene ZJN-a. 

2) Prilikom planiranja potreba za nabavu roba, usluga i/ili radova, Naručitelj mora uzeti u obzir složenost predmeta nabave i vrijeme potrebno za pripremu i provedbu odgovarajućeg postupka nabave. 

3) Postupci jednostavne nabave čija je vrijednost jednaka ili veća od 5.000,00 eura bez PDV-a, navode se u Planu nabave. 





Članak 7.

1) Za postupke iz članka 5. stavka 1. točke 3. Odlukom se imenuje Stručno povjerenstvo Naručitelja za pripremu i provedbu postupka jednostavne nabave od najmanje 3 (tri) člana od kojih 1 (jedan) mora imati važeći certifikat u području javne nabave.

2) Stručno povjerenstvo sastavlja poziv na dostavu ponude sa svim potrebnim podacima koji gospodarskom subjektu omogućuju izradu ponude.

POSTUPAK JEDNOSTAVNE NABAVE PROCIJENJENE VRIJEDNOSTI MANJE OD 10.000,00 EURA BEZ PDV-A 

Članak 8.

1) Postupak jednostavne nabave procijenjene vrijednosti manje od 10.000,00 eura bez PDV-a provodi se izdavanjem Narudžbenice ili sklapanjem ugovora, u pravilu na temelju jedne ili više dostavljenih ponuda pristiglih elektroničkim putem.

2) Narudžbenicu potpisuje ravnatelj.

3) Iznimno, a po potrebi, postupak jednostavne nabave iz stavka 1. ovog članka može se provesti sklapanjem Ugovora kojeg potpisuje ravnatelj.


POSTUPAK JEDNOSTAVNE NABAVE PROCIJENJENE VRIJEDNOSTI VEĆE OD 10.000,00 EURA BEZ PDV-A I MANJE OD 25.000,00 EURA BEZ PDVA ZA NABAVU ROBA I/ILI USLUGA ODNOSNO MANJE OD 45.000,00 EURA BEZ PDV-A ZA NABAVU RADOVA

Članak 9.

1) Postupak jednostavne nabave procijenjene vrijednosti veće od 10.000,00 eura bez PDV-a i manje od 25.000,00 eura za nabavu roba i usluga i projektne natječaje, odnosno manje od 45.000,00 eura bez PDV-a za radove pokreće se slanjem Poziva za dostavu ponude u postupku jednostavne nabave na adrese najmanje 3 (tri) gospodarska subjekta, ovisno o predmetu nabave, putem modula u EOJN. 

2) Ovisno o prirodi predmeta nabave i razini tržišnog natjecanja, a uvažavajući načelo učinkovitosti i ekonomičnosti, broj gospodarskih subjekata može biti i manje od 3 (tri), odnosno nabava se može ugovoriti temeljem ponude zatražene od jednog (1) gospodarskog subjekta, dostavljene elektroničkim putem (emailom) u sljedećim slučajevima: 

a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni, 

b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to: 

1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe, 
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva, 

c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati, 

d) za nabavu javnobilježničkih usluga, odvjetničkih usluga, zajmova i kredita, zdravstvenih usluga, socijalnih usluga, usluga obrazovanja, konzervatorskih usluga, usluga vještaka, hotelskih i restoranskih usluga, usluga cateringa, konzultantskih usluga, nabavu robe za potrebe protokola, programskog materijala namijenjenog za audiovizualne medijske usluge, 

e) radi zaštite javnog interesa kao što je javno zdravlje ili zaštita okoliša. 

3) Rok za dostavu ponuda mora biti primjeren predmetu nabave i ne smije biti kraći od 5 (pet) dana od dana slanja Poziva za dostavu ponude, osim u slučaju žurne nabave, kada rok ne smije biti kraći od 2 (dva) radna dana. 

POSTUPAK JEDNOSTAVNE NABAVE PROCIJENJENE VRIJEDNOSTI VEĆE OD 25.000,00 EURA BEZ PDV-A I MANJE OD 50.000,00 EURA BEZ PDV-A ZA NABAVU ROBA I/ILI USLUGA, ODNOSNO VEĆE OD 45.000,00 EURA BEZ PDV-A I MANJE OD 100.000,00 EURA BEZ PDV-A ZA NABAVU RADOVA 

Članak 10.

1) Postupak jednostavne nabave procijenjene vrijednosti veće od 25.000,00 eura bez PDV-a i manje od 50.000,00 eura bez PDV-a za nabavu roba i/ili usluga, odnosno veće od 45.000,00 eura bez PDV-a, manje od 100.000,00 eura bez PDV-a za nabavu radova, provodi se javnom objavom u EOJN.

2) Iznimno, Naručitelj nije obvezan provesti postupak jednostavne nabave putem javne objave u modulu jednostavne nabave u EOJN, već ga provodi sukladno članku 9. i to u sljedećim slučajevima: 

a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni, 

b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to: 

1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe, 
2. ako iz tehničkih razloga predmet nabave može isporučiti samo određeni gospodarski subjekt ili 
3. ako je to nužno radi zaštite isključivih prava, uključujući prava intelektualnog vlasništva, 

c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati. 

3) Razlozi za primjenu iznimke ovoga članka navode se i obrazlažu u objavi u modulu jednostavne nabave u EOJN. 

4) Rok za dostavu ponuda mora biti primjeren predmetu nabave i ne smije biti kraći od 5 (pet) od dana objave Poziva za dostavu ponude u EOJN, osim u slučaju žurne nabave, kada rok ne smije biti kraći od 2 (dva) radna dana. 

PROVEDBA POSTUPKA JEDNOSTAVNE NABAVE 

Članak 11.

1) Poziv za dostavu ponude u postupku jednostavne nabave iz članaka 9. i 10. ovog Pravilnika mora biti jasan, razumljiv i nedvojben te izrađen na način da sadrži sve potrebne podatke koji gospodarskom subjektu omogućavaju izradu i dostavu ponude. 

2) Kod postupaka jednostavne nabave iz članaka 9. i 10. ovog Pravilnika u pozivu za dostavu ponude mogu se odrediti osnove za isključenje gospodarskih subjekata, kriteriji za odabir gospodarskih subjekata (uvjete sposobnosti) te vrsta i oblik jamstva, ovisno o složenosti predmeta nabave za koju se provodi postupak jednostavne nabave. 

3) Sve zatražene dokumente, osim jamstva za ozbiljnost ponude koje se dostavlja u izvorniku, ponuditelji mogu dostaviti u neovjerenoj preslici, a neovjerenom preslikom smatra se i neovjereni ispis elektroničke isprave. 

4) Kriterij za odabir ponude može biti najniža cijena ili ekonomski najpovoljnija ponuda. Ako se koristi kriterij ekonomski najpovoljnija ponuda, uz kriterij cijene određuju se i drugi kriteriji povezani s predmetom nabave, kao što su primjerice kvaliteta, tehničke prednosti, estetske, funkcionalne i ekološke značajke, operativni troškovi, ekonomičnost, kvalifikacije i iskustvo stručnjaka, datum isporuke, rok isporuke ili rok izvršenja, jamstveni rok, i dr. 

Članak 12.

1) Tijekom roka za dostavu ponuda Naručitelj može izmijeniti ili dopuniti poziv na dostavu ponude. U slučaju značajne izmjene, rok za dostavu ponuda će se primjereno produžiti. 

2) Gospodarski subjekti mogu tijekom roka za dostavu ponuda zatražiti dodatne informacije, objašnjenja ili izmjene u vezi s pozivom na dostavu ponude, a Naručitelj je obvezan u primjerenom roku dati odgovor, dodatne informacije i objašnjenja te u slučaju značajnih izmjena poziva za dostavu ponuda primjereno produžiti rok za dostavu ponuda. Odgovori, dodatne informacije, objašnjenja ili izmjene poziva na dostavu ponude stavljaju se na raspolaganje gospodarskim subjektima na isti način kao i osnovni poziv. 

Članak 13.

1) Ponude se dostavljaju u skladu s načinom određenim u pozivu za dostavu ponude za postupke jednostavne nabave i to elektroničkim sredstvima komunikacije. 

2) Zaprimanje pravodobno dostavljenih neelektroničkih dijelova ponuda provodi se upisivanjem u upisnik o zaprimanju ponuda prema redoslijedu zaprimanja.

3) Nakon isteka roka za dostavu ponuda provodi se otvaranje zaprimljenih ponuda. Ponude otvara najmanje jedan (1) član stručnog povjerenstva. U postupku jednostavne nabave ne provodi se javno otvaranje ponuda, osim ako je drukčije određeno pozivom za dostavu ponude. 

4) Nakon otvaranja ponuda vrši se pregled i ocjena ponuda u kojem je moguće tražiti ispravak računske pogreške, pojašnjenje neuobičajeno niske ponude, pojašnjenja i upotpunjavanja u vezi s ponudbenom dokumentacijom i dostavu traženih dokaza sa primjernim rokom dostave istih. O provedenom postupku otvaranja, pregleda i ocjene ponuda sastavlja se zapisnik kojim stručno povjerenstvo predlaže odabir najpovoljnije ponude. 

5) Ako su dvije ili više valjanih ponuda jednako rangirane prema kriteriju za odabir ponude (najniža cijena ili ekonomski najpovoljnija ponuda), Naručitelj će odabrati ponudu koja je zaprimljena ranije. 

6) Temeljem zapisnika, ravnatelj Naručitelja donosi odluku o odabiru najpovoljnije ponude koja se u postupcima jednostavne nabave procijenjene vrijednosti nabave manje od 25.000,00 EUR bez PDV-a kod nabave robe i/ili usluga, odnosno manje od 45.000,00 EUR kod nabave radova dostavlja svim ponuditeljima koji su sudjelovali u predmetnoj nabavi, bez odgode na dokaziv način. U postupcima jednostavne nabave procijenjene vrijednosti iznad 25.000,00 EUR bez PDV-a za robu i/ili usluge, odnosno iznad 45.000,00 EUR bez PDV-a za nabavu radova, Naručitelj odluku o odabiru i zapisnik o pregledu i ocjeni ponuda objavljuje na stranicama EOJN RH.

PONIŠTAVANJE POSTUPKA JEDNOSTAVNE NABAVE 

Članak 14.

1) Naručitelj će poništiti postupak jednostavne nabave ako: 
a) nastupe okolnosti zbog kojih ne bi došlo do pokretanja postupka jednostavne nabave ili zbog kojih bi došlo do sadržajno bitno drukčijeg poziva za dostavu ponuda da su iste bile prije poznate, 
b) nije pristigla niti jedna ponuda; 
c) nakon isključenja ponuditelja ili odbijanja ponuda ne preostane nijedna valjana ponuda; 

2) Naručitelj zadržava pravo poništiti postupak jednostavne nabave u bilo kojem trenutku, odnosno ne odabrati niti jednu ponudu, a sve bez ikakvih obveza ili naknada bilo koje vrste prema ponuditeljima. 

3) U slučaju poništenja postupka jednostavne nabave, Naručitelj donosi odluku o poništenju koja se dostavlja svim ponuditeljima, bez odgode na dokaziv način.

SKLAPANJE, IZVRŠENJE I IZMJENA UGOVORA 

Članak 15.

1) Na temelju odluke o odabiru, s odabranim ponuditeljem sklapa se ugovor o nabavi koji mora biti u skladu s uvjetima određenima u pozivu za dostavu ponude u postupku jednostavne nabave i odabranom ponudom.

2) Ovlaštenik za praćenje izvršenja ugovora dužan je kontrolirati izvršenje sklopljenih ugovora.

3) Izmjene ugovora o nabavi koje bi dovele do povećanja ugovorenog iznosa moguće su u slučaju kad je ukupna vrijednost svih izmjena bez PDV-a manja od 30% iznosa osnovnog ugovora o nabavi bez PDV-a, pod uvjetom da to ne mijenja pravnu prirodu ugovora o nabavi i da se time ne prelaze vrijednosti na koje se primjenjuje ovaj Pravilnik i ZJN.

4) Naručitelj je obvezan raskinuti ugovor tijekom njegova trajanja ako je prilikom izvršenja došlo do značajne izmjene ugovora, posebice u pogledu predmeta nabave, a što bi zahtijevalo novi postupak nabave.

5) Na raskid ugovora tijekom njegova trajanja primjenjuju se i odredbe zakona kojim se uređuju obvezni odnosi.

Članak 16.

1) Naručitelj je obvezan voditi registar ugovora o nabavi čija je procijenjena vrijednost veća od 5.000,00 EUR bez PDV-a u EOJN.

2) Na vođenje registra na odgovarajući način se primjenjuju odredbe ZJN-a. 


PRAVNA ZAŠTITA 
Članak 17.

1) Gospodarski subjekt može Naručitelju podnijeti prigovor na odluku o odabiru / poništenju ponude, poziv na nadmetanje i dokumentaciju o nabavi u postupcima jednostavne nabave procijenjene vrijednosti veće od 15.000,00 eura nabavi, i to u roku od tri (3) dana od objave odnosno dostave.

2) Prigovor se podnosi Naručitelju putem modula u EOJN i mora sadržavati najmanje:
a) podatke o gospodarskom subjektu koji podnosi prigovor,
b) oznaku postupka jednostavne nabave,
c) oznaku dokumenta koji se osporava, 
d) razloge prigovora i obrazloženje.

3) Prigovor sprječava nastanak ugovora do donošenja odluke Naručitelja povodom prigovora.

4) O prigovorima u postupcima jednostavne nabave odlučuje ravnatelj. Povodom prigovora Naručitelj donosi odluku te obavještava podnositelja prigovora u primjerenom roku.

POHRANA DOKUMENTACIJE 

Članak 18.

1) Naručitelj je obvezan svu dokumentaciju u postupcima jednostavne nabave čuvati najmanje 4 (četiri) godine od završetka postupka jednostavne nabave. 





PRIJELAZNE I ZAVRŠNE ODREDBE 

Članak 19.

1) Ovisno o predmetu nabave i potrebama Naručitelja, iako se radi o vrijednostima za koje prema odredbama ZJN-a nije potrebno provođenje postupka javne nabave, Naručitelj zadržava pravo primjene određenih odredbi ZJN-a na način na koji se iste primjenjuju prilikom provođenja postupaka javne nabave. 

Članak 20.

1) Ovaj Pravilnik stupa na snagu 1. rujna 2026. godine. 
2) Ovaj Pravilnik i sve njegove kasnije izmjene objavit će se na službenim internetskim stranicama Naručitelja.
3) Postupci jednostavne nabave pokrenuti do stupanja na snagu ovoga Pravilnika dovršiti će se prema odredbama Pravilnika o provedbi postupaka jednostavne nabave, KLASA: 011-03/22-02/01, URBROJ: 2133-87-5/02-23-08 od 27. veljače 2023. godine. 
4) Stupanjem na snagu ovog Pravilnika prestaje važiti Pravilnik o provedbi postupaka jednostavne nabave, KLASA: 011-03/22-02/01, URBROJ: 2133-87-5/02-23-08 od 27. veljače 2023. godine. 


Predsjednik Upravnog vijeća
Ivo Pekić, mag. iur.

